Вместо незабавно връщане на Франция, западните съюзници предприемат офанзива в Средиземноморския театър на военните действия, където вече са стационирани британски войски. Към средата на 1943 г. е спечелена кампанията в Северна Африка. Тогава Съюзниците нахлуват в Сицилия през юли 1943 г., а впоследствие нападат и континенталната част на Италия през септември същата година. По това време съветските войски на Източния фронт вече са преминали в офанзива и са спечелили изключително важна победа в битката за Сталинград. Решението да се предприеме инвазия през Ламанша през следващата година е взето по време на Третата вашингтонска конференция през май 1943 г. Първоначалният план е ограничен от наличния брой десантни кораби, повечето от които вече са разположени в Средиземноморието и Тихия океан. На Техеранската конференция през ноември 1943 г. Рузвелт и Чърчил обещават на Сталин да открият дългоочаквания втори фронт през май 1944 г.